Rice kveðst ekki hafa áhyggjur af framgangi Íransmálsins
Condoleezza Rice, utanríkisráðherra Bandaríkjanna, kvaðst í dag vera bjartsýn á að samkomulag náist á milli Vesturlanda annars vegar og Rússa og Kínverja hins vegar um það hvernig best sé að þrýsta á Írana um að þeir hætti auðgun úrans.
"Stundum taka samningaviðræður svolítinn tíma en við erum að vinna í málinu af miklum krafti," sagði Rice í dag. Þá sagðist hún ekki hafa áhyggjur af því þótt öryggisráð Sameinuðu þjóðanna hafi frestað umfjöllun um málið. Markmiðið með því að vísa málinu til ráðsins hafi alltaf verið að finna "leið fyrir alþjóðasamfélagið til að senda Írönum skýr skilaboð um það að þeir eigi engra annarra kosta völ í málinu en að snúa aftur að samningaborðinu.
"Við munum finna leið til þess. Ég er viss um það. Við eigum enn vinnu fyrir höndum. Það er þannig sem samningaviðræður ganga fyrir sig. Ég hef ekki áhyggjur af því þótt það taki svolítið lengri tíma," sagði hún.
Umfjöllun öryggisráðsins um málið var frestað um nokkra daga í gær vegna harðrar andstöðu Rússa og Kínverja við drög Breta og Frakka að harðorðri ályktun um málið.
Condoleezza Rice, utanríkisráðherra Bandaríkjanna, kvaðst í dag vera bjartsýn á að samkomulag náist á milli Vesturlanda annars vegar og Rússa og Kínverja hins vegar um það hvernig best sé að þrýsta á Írana um að þeir hætti auðgun úrans.
Þá sagðist hún ekki hafa áhyggjur af því þótt öryggisráð Sameinuðu þjóðanna hafi frestað umfjöllun um málið.
Umfjöllun öryggisráðsins um málið var frestað um nokkra daga í gær vegna harðrar andstöðu Rússa og Kínverja við drög Breta og Frakka að harðorðri ályktun um málið.